54.		Žaloba na určenie nároku na pracovné voľno
			(§ 141 ZP, § 23 CSP)
Okresný súd
Ružomberok
Žalobca:	Ján Hladký, Stodolova ul. č. 2, 010 01 Žilina
Žalovaný:	ABC, s.r.o., Ružová ul. č. 10, 010 01 Žilina, IČO: 12345678
		zastúpená Ing. Vladimírom Milučkým, konateľom
Vec:	Žaloba o určenie nároku na pracovné voľno
I.
Žalovaná organizácia neospravedlnila žalobcovi zameškanú zmenu dňa 10. 8. 2022 a z toho dôvodu mu krátila dovolenku na zotavenie o dva dni. 
Dôkaz:
–	Rozhodnutie žalovanej organizácie zo dňa 12. 8. 2022
II.
Žalobca bol v sobotu a v nedeľu, t. j. v dňoch 8. 8. – 9. 8. 2022 u svojich rodičov v Bratislave, čo je 270 km od miesta pracoviska. V nedeľu dňa 9. 8. 2022 ochorela žalobcovi jeho maloletá dcéra a bol nútený ostať s ňou v nemocnici v Bratislave až do rána v pondelok dňa 10. 8. 2022, kedy mal nastúpiť do práce. 
Dôkaz:
–	Výsluch účastníkov
III.
Žalobcovi nemohlo byť ochorenie jeho dcéry známe skôr, a preto nemohol oznámiť vopred organizácii prekážku v práci. Dôvod neprítomnosti v práci dňa 10. 8. 2022 žalobca preukázal organizácii potvrdením lekára z nemocnice v Bratislave z tohto dňa. Organizácia dôvod ospravedlnenia žalobcu neuznala. Žalobca ďalší deň, t. j. v utorok dňa 11. 8. 2022 nastúpil do práce. Skrátenie dovolenky vyvoláva u žalobcu naliehavý právny záujem na určení neplatnosti tohto úkonu žalovanej organizácie. 
Dôkaz:
–	Výsluch účastníkov
–	Potvrdenie lekára zo dňa 10. 8. 2022
IV.
Žalobca navrhuje, aby Okresný súd v Ružomberku po vykonanom dokazovaní vydal nasledujúci
rozsudok
Určuje sa, že neprítomnosť žalobcu Jána Hladkého v práci v žalovanej organizácii ABC, s.r.o., Ružová ul. č. 10, 010 01 Žilina dňa 10. 8. 2022 nie je neospravedlneným zameškaním. 
Žalovaná strana je povinná zaplatiť žalobcovi trovy konania do 3 dní od právoplatnosti rozsudku. 
(alebo) 
Určuje sa, že rozhodnutie žalovanej organizácie ABC, s.r.o., Ružová ul. č. 10, 010 01 Žilina, ktorým žalobcovi Jánovi Hladkému krátila dovolenku na zotavenie za rok 2022 o dva dni za neospravedlnené zameškanie zmeny dňa 10. 8. 2022, je neplatné. 
Žalovaná strana je povinná zaplatiť žalobcovi trovy konania do 3 dní od právoplatnosti rozsudku. 
Žilina 2. 9. 2022 
podpis žalobcu
Poznámka
Prekážky v práci na strane zamestnávateľa i na strane zamestnanca komplexne spracúva § 136 – 145 ZP.
Na základe § 141 ZP je zamestnávateľ povinný ospravedlniť neprítomnosť zamestnanca v práci počas ošetrovania chorého člena rodiny a počas starostlivosti o dieťa mladšie ako 10 rokov, ktoré nemôže byť z vážnych dôvodov v starostlivosti detského výchovného zariadenia alebo školy.
Uvedené ustanovenie zároveň ukladá zamestnávateľovi povinnosť poskytnúť zamestnancovi pracovné voľno s náhradou mzdy v sume jeho priemerného zárobku (maximálne 7 dní v kalendárnom roku) na sprevádzanie rodinného príslušníka do zdravotníckeho zariadenia na vyšetrenie alebo ošetrenie pri náhlom ochorení alebo úraze.